钦定古今图书集成/明伦汇编/家范典/第061卷 > 春秋四传 > 《跻僖公》
## 钦定古今图书集成/明伦汇编/家范典/第061卷 > 春秋四传 > 《跻僖公》

《春秋》文公二年八月丁卯，大事于大庙，跻僖公。
《左传》逆祀也。于是夏父弗忌为宗伯，尊僖公。且明见
曰：“吾见新鬼大，故鬼小。先大后小，顺也；跻圣贤，明也；
明顺，礼也。君子以为失礼。礼无不顺。祀，国之大事也，
而逆之，可谓礼乎？子虽齐圣，不先父食久矣。故禹不
先鲧，汤不先契，文、武不先不窋。宋祖帝乙，郑祖厉王，
犹上”祖也，是以《鲁颂》曰：“《春秋》匪解，享祀不忒，皇皇后
帝，皇祖后稷。”君子曰：“礼谓其后稷亲而先帝也。《诗》曰：
‘问我诸姑，遂及伯姊’。”君子曰：“礼谓其姊亲而先姑也。”
仲尼曰：“臧文仲，其不仁者三，不知者三。下展禽，废六
关，妾织蒲，三不仁也；作虚器，纵逆祀，祀爰居，三不知
也。”

《公羊传》：“大事者何？大祫也。大祫者何？合祭也。其合祭
奈何？毁庙之主，陈于太祖。未毁庙之主，皆升合食于
太祖。五年而再殷祭。跻者何？升也。何言乎升僖公讥。
何讥尔？逆祀也。其逆祀者何？先祢而后祖也。”

《穀梁传》：“大事者何？大是事也，著祫尝。祫祭者，毁庙之
主陈于太祖，未毁庙之主皆升合祭于太祖。跻，升也，
先亲而后祖也，逆祀也。逆祀则是无昭穆也，无昭穆
则是无祖也，无祖则无天也。故曰‘文无天。无天者，是
无天而行也。君子不以亲亲害尊尊，此《春秋》之义也’。”
《胡传》：“有事者，时祭，大事祫也。合群庙之主食于太庙”，
升僖于闵之上也。闵、僖二公，亲则兄弟，分则君臣。以
为逆祀者，兄弟之不先君臣，礼也。君子不以亲亲害
尊尊，故《左氏》则曰：“祀，国之大事，而逆之可乎？子虽齐
圣，不先父食久矣。”《公羊》则曰：“其逆祀，先祢而后祖也。”
《穀梁》则曰：逆祀则是无昭穆也，无昭穆则是无祖也。
闵、僖非祖祢，而谓之祖祢者何？臣子一例也。夫有天
下者事七世，诸侯五世。说《礼》者曰：“世指父子，非兄弟
也。”然《三传》同以闵公为祖，而臣子一例。是以僖公父
视闵公为礼，而父死子继，兄亡弟及，名号虽不同，其
为世一矣。

〈大全〉何氏曰：“僖是闵兄，不得为父子。尝为臣，继闵而立庙坐宜次闵下。”范氏曰：“僖公虽长，已为臣矣；闵公虽小，已为君矣。臣不可以先君，犹子不可以先父，故以昭穆父祖而喻。”临川吴氏曰：“闵、僖曾为君臣，义同父子。闵犹父也，僖犹子也；跻僖于闵之上，是先子后父也。”刘氏曰：“僖公于闵非父子也，然与亲父子相袭无以”异，臣子一体也。君之则我以臣事之；父之则我以子奉之。是故为人后者则为之子矣。彼不以子继父，则必以臣继君。君臣

“犹父子，则父子犹君臣也。” 舜之有天下，祖颛顼而宗尧。尧非同姓也，受国焉尔，非同姓尚宗之，况亲亲乎！蜀孙氏曰：“世与昭穆云者，据父子之正而言也。若兄弟则昭穆同，不得以世数之矣。” 高氏曰：“父子相继，礼之常也。至于传之兄弟，则亦不得已焉耳。既授以国，则所传者虽非子，亦犹子道也；传之者虽非其父，亦犹父道也。” 汉之惠、文，亦兄弟相继，而当时议者推文帝上继高祖，而惠帝亲受高祖天下者，反不得与昭穆之正。至于光武，当继平帝，又自以世次当为元帝后，皆背经违礼而不可传者也。凡人君以兄弟为后者，必非有子者也，引而为嗣，臣子一体矣。而当嗣者，反以兄弟之故，不继所受国者而继“先君” ，则是所受国者竟莫之嗣，生则以臣子事之，死则以兄弟治之，忘生倍死。况己实受之后君，今乃自继先君，不唯弃后君命己之意，又废先君传授之命，人民土地则归之己，而父子之礼则耻不为，此皆不可者也，岂所以重受国之意也？